JSP บวก 4% รับข่าวล้าง “ขาดทุนสะสม” หนุนจ่ายปันผลอนาคต
JSP บวก 4% รับข่าวล้างขาดทุนสะสม หนุนจ่ายเงินปันผลได้ในอนาคต เมื่อมีกำไรและกระแสเงินสดเพียงพอ
JSP บวก 4% รับข่าวล้างขาดทุนสะสม หนุนจ่ายเงินปันผลได้ในอนาคต เมื่อมีกำไรและกระแสเงินสดเพียงพอ
16 มี.ค. 2565

ผู้สื่อข่าวรายงานว่าวันนี้ (16 มี.ค. 2565) ราคาหุ้น บริษัท เจ. เอส. พี. พร็อพเพอร์ตี้ จำกัด (มหาชน) หรือ JSP ณ เวลา 10:56 น. อยู่ที่ระดับ 1.12 บาท เพิ่มขึ้น 0.04 บาท หรือ 3.70% โดยทำจุดสูงสุดที่ 1.13 บาท และทำจุดต่ำสุดที่ 1.09 บาท ด้วยมูลค่าการซื้อขาย 207.58 ล้านบาท

โดย JSP เปิดเผยว่า ที่ประชุมคณะกรรมการบริษัทมีมติอนุมัติมีมติอนุมัติและให้เสนอที่ประชุมสามัญผู้ถือหุ้น ประจำปี 2565 เพื่อพิจารณาอนุมัติการโอนทุนสำรองตามกฎหมายและส่วนเกินมูลค่าหุ้นสามัญเพื่อชดเชยผลขาดทุนสะสมของบริษัท โดยจากงบการเงินเฉพาะกิจการ ณ วันที่ 31 ธ.ค.2564 มีผลขาดทุนสะสม 592,632,484 บาท
ทั้งนี้คณะกรรมการบริษัทจึงเห็นควรเสนอต่อที่ประชุมผู้ถือหุ้นเพื่อพิจารณาอนุมัติให้โอนทุนสำรองตามกฎหมาย จำนวน 92,651,000 บาท และส่วนเกินมูลค่าหุ้นสามัญ จำนวน 2,438,832,857 บาท เพื่อชดเชยผลขาดทุนสะสมของบริษัท ซึ่งภายหลังจากการโอนทุนสำรองตามกฎหมายและส่วนเกินมูลค่าหุ้นสามัญเพื่อล้างขาดทุนสะสมดังกล่าวแล้ว บริษัทจะไม่มีผลขาดทุนสะสมในงบการเงินเฉพาะกิจการ เพื่อให้บริษัทสามารถจ่ายเงินปันผลได้ในอนาคตเมื่อบริษัทมีกำไรสุทธิและกระแสเงินสดเพียงพอ
สำหรับการล้างขาดทุนสะสมในครั้งนี้จะไม่ส่งผลกระทบให้มีการเปลี่ยนแปลงต่อมูลค่าส่วนของผู้ถือหุ้นแต่อย่างใด เนื่องจากเป็นเพียงการหักลบด้วยตัวเลขทางบัญชีตามข้อมูลส่วนของผู้ถือหุ้น